**Hassan al-Banna** tai **Hasan al-Banna** (arab. حسن البنا‎; 14. lokakuuta 1906 – 12. helmikuuta 1949) oli egyptiläinen islamisti, joka perusti Muslimiveljeskunnan Egyptissä vuonna 1928. Muslimiveljeskunnan perustamista on pidetty islamismin poliittisena läpimurtona. Järjestö sai nopeasti kannattajia johtajanaan karismaattinen al-Banna ja pian järjestö alkoi radikalisoitua. Egyptin hallitus yritti tukahduttaa järjestöä vuonna 1948, mikä johti pääministeri Mahmud al-Nukraši Pašan murhaan ja edelleen Hassan al-Bannan murhaan. Al-Bannan murhasivat todennäköisesti hallituksen agentit.

Elämäkerta
----------

Al-Banna (3. vasemmalta) ja vaikuttajia esimerkiksi Palestiinasta ja Egyptistä kairolaisella hotellilla vuonna 1947.
Hasan al-Banna syntyi Mahmudiyyan kylässä lähellä Aleksandriaa Egyptissä vuonna 1906. Hänen isänsä oli al-Azharin yliopistossa koulutuksensa saanut keskitason uskonoppinut ja hän sai islamilaisen kasvatuksen, mutta maallisen koulutuksen. Hän valmistui Dar al-Ulumista opettajaksi opettaen islamin periaatteita kouluissa eri puolilla Egyptiä ja lopulta Ismailian kaupungissa. Ismailia oli Suezin kanavan varrelle perustettu suhteellisen uusi kaupunki, jossa egyptiläiset olivat halpaa työvoimaa tai alempia toimihenkilöitä. Al-Banna kuului jälkimmäiseen ryhmään. Ismailiassa ulkomaalainen vaikutus Egyptin asioissa sattui olemaan erityisen näkyvää. Katukuvaa täyttivät brittisotilaat ja Suezin kanavayhtiölle työskentelevät rikkaat ulkomaalaiset.

Al-Banna alkoi kirjoittaa 1920-luvulta alkaen tarpeesta korostaa islamin moraalisia arvoja yhteiskunnassa, politiikassa ja taloudessa. Hän perusti Egyptiin vuonna 1928 Muslimiveljeskunnan, jonka tavoitteena oli näyttää, miten islamilaisia arvoja voitiin toteuttaa käytännössä. Muslimiveljeskunta organisoi aikuisten lukutaitokampanjoita, ylläpiti köyhille tarkoitettuja klinikoita sekä perusti osuustoimintayrityksiä. Sen lisäksi jäsenet opettivat islamia ja islamilaista elämäntapaa. Toisin kuin perinteisemmät poliittiset puolueet, Muslimiveljeskunta pyrki levittäytymään etenkin ruohonjuuritason verkostoissa esimerkiksi moskeijoissa, kouluissa ja kahviloissa. Alun perin al-Bannan Muslimiveljeskunta oli vain yksi monista vastaavista pienistä järjestöistä, mutta se kasvoi nopeasti al-Bannan karismaattisen johdon ansiosta. Järjestöllä oli vuonna 1929 neljä paikallisosastoa, vuonna 1949 jo kaksituhatta. Se pystyi myös jo 1932 siirtämään päämajansa Kairoon. *Al-Ikhwan al-Muslimun* oli al-Bannan perustama sanomalehti, jonka kautta hän levitti ajatuksiaan. Liike houkutteli kannattajikseen etenkin kaupunkien työläisiä ja nuorempia älymystön jäseniä.

Al-Banna itse korosti islamia yhteiskunnan perustana kaikilla yhteiskunnan aloilla. Hänen mukaansa islam oli "ideologia ja jumalanpalvelus, koti ja kansakunta, uskonto ja valtio, henki ja työ, kirja ja miekka". Vaikutteita ajaetteluunsa al-Banna sai paitsi kotoaan, mutta myös suufilaisuudesta ja islamilaisilta modernisteilta Muhammad Abduhilta ja Rašid Ridalta. Poliittisena liikkeenä Muslimiveljeskunnan perustaminen oli islamismin läpimurto poliittisena voimana.

Muslimiveljeskunnan jäsenet alkoivat kannattaa avointa vastarintaa etenkin Yhdistyneiden kansakuntien äänestettyä Palestiinan jaosta. Al-Banna ryhtyi aseistamaan joukkojaan tarkoituksenaan aloittaa taistelu veljeskunnan vastustajia, etenkin maata miehittäneitä brittejä vastaan. Pääministeri Mahmud al-Nukraši Paša yritti murskata järjestön julistamalla sen loppuvuodesta 1948 laittomaksi. Järjestön varoja takavarikoitiin ja sen jäseniä vangittiin. Joulukuussa 1948 järjestöön kuulunut opiskelija murhasi al-Nukrašin. Hasan al-Banna sanoutui teosta selväsanaisesti irti. Hasan al-Banna itse murhattiin pari kuukautta myöhemmin Kairossa helmikuussa 1949. Murhan syyllisiä ei koskaan selvitetty, mutta todennäköisesti sen taustalla olivat Egyptin hallinnon agentit.

Al-Bannan poika oli sittemmin Sveitsissä maanpaossa elänyt Said Ramadan ja hänen poikansa eli al-Bannan pojanpoika on tunnettu sveitsiläinen islamajattelija Tariq Ramadan.

Lähteet
-------

1. 1 2 3 4  Arthur Goldschmidt: *Historical dictionary of Egypt*, s. 74-75. 3. painos. Scarecrow Press. ISBN 0-8 108-4856-2. (englanniksi)
2. 1 2 3 4 5  Andrei Sergejeff: "Itsenäisyys (1922–1952)", *Egyptin historia: Kleopatran ajasta arabikevääseen*. Gaudeamus, 2019. ISBN 978-952-345-573-3.
3. 1 2 3  Palva, Heikki; Perho, Irmeli (toim.): *Islamilainen kulttuuri*, s. 270. Otava, 2005 (kolmas painos). ISBN 951-1-13315-2.
4. ↑  Hassan al-Banna Encyclopaedia Britannica. Viitattu 21.1.2021. (englanniksi)
5. ↑  Pitkä yhteinen taival, Liisa Liimatainen, Yliopistolehti 10/1996


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Italia
* Israel
* Yhdysvallat
* Ruotsi
* Latvia
* Japani
* Alankomaat

 |
|  |
| Henkilöt | 
* Trove

 |
|  |
| Muut | 
* IdRef
* İslâm Ansiklopedisi

 |

 |